Babatjie by vulstasie geboreKyle Pottow en Chandre Pretorius. Foto: Verskaf Twee paramedici van Netcare 911, wat nie aan diens was nie, het Dinsdagoggend ŉ vrou bygestaan wat by ŉ vulstasie tussen Pretoria en Krugersdorp geboorte gegee het. Nick Dollman, woordvoerder van Netcare 911, het gesê die paramedici, Chandre Pretorius and Kyle Pottow, het ná hul aandskof koffie by die vulstasie langs die N14-snelweg gedrink toe ŉ bakkie omstreeks 07:00 daar stilgehou het. “Die vulstasie is ŉ bekende wagplek vir ambulanse van Krugersdorp se nooddienste. Die man wat die bakkie bestuur het, het dit goedgedink om ŉ ambulans daar te gaan soek. Hy was met ŉ man en dié se swanger vrou op pad na ŉ hospitaal toe die vrou skielik in kraam gegaan het,” het Dollman gesê. Pretorius en Pottow was nie met ŉ ambulans daar nie. Hulle het egter na die ma en haar pasgebore babaseun omgesien. “Daar was geringe komplikasies en hulle het bystand van hul kollegas ontbied. Hulle het ook ŉ kraampak nodig gehad waarin steriele toerusting is wat nodig was om die baba se naelstring vas te klem.” Die ma, in haar 30’s, en die seun is in ŉ stabiele toestand na ŉ nabygeleë hospitaal geneem, kort nadat ŉ ambulans daar opgedaag het.